Pla de prevenció i reducció del frau fiscal: publicat l'Informe de resultats 2019
L'any 2019, l'Agència Tributària de Catalunya (ATC) ha fet aflorar 203,7 milions d'euros de frau fiscal, l'11,1% més que l'any anterior.
Es tracta de la xifra més alta de frau descobert fins ara per l'Agència des que es va posar en marxa el Pla de prevenció i reducció del frau fiscal i de foment de les bones pràctiques tributàries l'any 2015.
En total, les actuacions de control efectuades per l'ATC per prevenir i reduir el frau han fet aflorar 944,24 milions d'euros els últims cinc anys.
Aquests resultats es desprenen de l'Informe de balanç del primer any de vigència del Pla 2019-2022, que s'acaba de publicar responent als principis de transparència i rendiment de comptes en què es fonamenta el nou model d'Administració tributària de Catalunya.
En concret, l'anàlisi per figures tributàries conclou que l'impost sobre successions i donacions és el tribut on s'ha fet aflorar més frau, 75,3 milions, un 37% del total, seguit de molt a prop per l'impost sobre el patrimoni, amb 64,3 milions, un 32% del total.
En tercera posició se situa l'impost sobre transmissions patrimonials i actes jurídics documentats, amb 57,6 milions descoberts, un 28% del total.
Finalment, el frau que s'ha fet aflorar en altres tributs representa el 3% del total, amb un import de 6,5 milions d'euros.
Per àmbits d'actuació, les activitats d'inspecció són les que han descobert un import més elevat de frau —107 milions—, seguides per les de gestió —79,2 milions— i les de recaptació —17,5 milions.
El Pla de prevenció i reducció del frau fiscal i de foment de les bones pràctiques tributàries 2019-2022 consta de 75 mesures, 57 de les quals s'han posat en marxa el 2019.
D'aquestes, 33 han assolit plenament l'objectiu fixat (equival al 58% del total), 19 l'han assolit de manera parcial (el 33%) i 5 mesures no l'han assolit (el 9%).
Els principals resultats dels quatre eixos d'actuació en què s'estructura el Pla —prevenció del frau; control, detecció i correcció; implicació social en la prevenció i reducció; i canvis organitzatius i dotació de recursos i mitjans— són els següents.
El 2019 destaca l'increment del 55%, respecte a l'any anterior, de les visites dels ciutadans als espais de la seu electrònica dedicats a la prevenció i la reducció del frau fiscal; la participació de 32 voluntaris de l'ATC al programa Educació Financera a les Escoles de Catalunya (EFEC), amb 60 tallers d'educació tributària impartits; i la col·laboració amb centres de recerca: la Universitat de Boston, la Paris School of Economics, la Universitat de Kentucky i l'Institut d'Economia de Barcelona.
Pel que fa al nombre de denúncies tributàries presentades, han augmentat el 78,51% (216 denúncies) respecte del 2018 (121 denúncies), fet que mostra com s'enforteix la consciència del compliment tributari en els ciutadans.
D'altra banda, l'ATC ha continuat impulsant millores en els serveis d'atenció a la ciutadania.
Un exemple n'és el sistema d'avisos i recordatoris als contribuents, que constitueix un nou canal de comunicació: el 2019 s'han enviat un total de 16.112 SMS de confirmació de cita prèvia i d'avís de notificació electrònica.
En aquesta mateixa línia de facilitar la interacció amb el ciutadà, se situen els tràmits per la via telemàtica, que el 2019 han incrementat la disponibilitat fins al 85,42%, un 31,25% més que el 2018.
– Control tributari, detecció i correcció del frau
L'import de frau descobert el 2019 —203,7 milions d'euros— és el més alt des que es va començar a aplicar el Pla el 2015.
Es constata un increment de les autoliquidacions induïdes, les quals es presenten a conseqüència de les actuacions de comprovació i requeriments que fa l'ATC: l'exercici 2019 se'n van presentar 5.034, per un import d'11,85 milions d'euros, en contrast amb les 3.635 presentades el 2018, per un import de 9,82 milions d'euros, fet que suposa un augment del 38,49% en el nombre i del 20,67% en l'import.
Així mateix, s'han practicat 38 liquidacions, amb un import de 31 milions d'euros, per fets impositius no declarats per canvis de residència ficticis dels contribuents, tant a altres comunitats autònomes com especialment a l'estranger, i s'han efectuat també requeriments d'informació amb transcendència tributària de canvis de residència fiscal.
En relació amb el control dels béns situats a l'estranger, el 2019 s'han practicat 18 liquidacions per import de 12 milions d'euros.
Han continuat també les campanyes de detecció del frau dirigides a sectors específics, entre les quals destaca l'immobiliari, amb 14,14 milions d'euros de frau descobert.
Una de les novetats del Pla de prevenció i reducció del frau fiscal 2019-2022, la publicació de la llista de deutors tributaris amb un deute o sanció tributaris pendents per un import superior al milió d'euros en data 31 de desembre de cada any, s'ha hagut d'ajornar fins al 21 de setembre del 2020 a causa de les circumstàncies sobrevingudes per la pandèmia.
– Implicació social en la prevenció i reducció del frau
L'ATC ha intensificat la col·laboració amb els ens que formen Tributs de Catalunya per prevenir i reduir el frau, i ha potenciat intercanvis d'informació amb organismes de l'Administració general de l'Estat.
S'ha potenciat també la coordinació interadministrativa, especialment centrada en l'intercanvi d'informació amb transcendència tributària.
En concret, l'Agència ha signat un conveni de col·laboració amb l'Idescat per millorar l'èxit de les notificacions.
– Canvis organitzatius, i dotació de recursos i mitjans
Durant el primer any d'aplicació del Pla destaca l'increment del 5,24% del personal de l'Agència, fins arribar a les 763 persones, 256 de les quals pertanyen als cossos tributaris.
Així, el personal qualificat ha passat de representar el 31,2% al 33,6%, i es preveu que augmenti encara més com a resultat de la creació de 120 places del cos tècnic de gestors tributaris i 20 places del cos superior d'inspectors, que es convocaran durant els propers tres anys i permetran reforçar i estabilitzar la plantilla de l'Agència.